Kenny Miller

Biografi

Kenny Miller startet fotballkarrieren i Hutchinson Vale, som er en mindre klubb fra Edinburgh, i 1995. I mai 1996 gikk han til Hibernian, og han debuterte for Hibs den 29. november 1997 da de spilte 1-1 mot Motherwell i en ligakamp. Miller startet kampen på benken, men ble byttet inn i det 63. spilleminutt. Totalt spilte han 7 ligakamper for Hibernian i 1997/98-sesongen. I starten på 1998/99-sesongen ble det 2 ligakamper og en cupkamp for Hibernian før han i november 1998 skrev under på en låneavtale med Stenhousemuir.
Han debuterte for Stenhousemuir den 28. november 1998 i en ligakamp mot Albion Rovers. The Warriors vant denne kampen 3-1 og Miller scoret to av målene deres. Etter å ha scoret 8 ligamål på 11 kamper returnerte han til Hibernian i mars 1999. I siste del av 1998/99-sesongen spilte han 5 ligakamper og laget ett mål for Hibs. Målet laget han 1. mai 1999 da Hibernian vant 4-0 over Stanraer. I 1999/00-sesongen etablerte Miller seg i startoppstillingen til laget fra Edinburgh og da sesongen var over hadde han fått bokført 11 ligamål på 31 kamper.
I juni 2000 ble Miller solgt til Rangers for £2 000 000, og han debuterte for Rangers i en kvalifiseringskamp til Mesterligaen mot Kaunas den 26. juli 2000. Han spilte sin første ligakamp for the Gers 29. juli 2000 da de slo St. Johnstone 2-1, mens hans første mål for klubben fra Glasgow kom den 5. august 2000 i en ligakamp mot Kilmarnock. Totalt ble det 8 ligamål på 27 kamper for Rangers i 2000/01-sesongen. I starten på 2001/02-sesongen spilte han 3 ligakamper for the Gers før han den 6. september 2001 signerte på en låneavtale med Wolverhampton Wanderers.
Hans første kamp for Wolverhampton kom 8. september 2001 da de i en ligakamp tapte 2-1 for Preston North End, og han laget sitt første mål for Wolves den 18. september 2001 da de slo Gillingham 3-2 i en ligakamp. Etter å ha notert seg for 2 ligamål på 5 kamper ble låneavtalen gjort til en permanent avtale den 13. desember 2001. Wolverhampton betalte £3 000 000 for Miller som signerte på en 4 og et halvt år lang kontrakt med klubben fra West Midlands. I siste del av 2001/02-sesongen laget han ingen flere ligamål på de 15 kampene han spilte. Den påfølgende sesongen scoret han regelmessig for Wolves og da sesongen var over hadde hatt fått bokført 19 ligamål på 43 kamper. I tillegg laget han 5 andre obligatoriske mål i denne sesongen, blant annet ett av målene i play-off finalen mot Sheffield United den 26. mai 2003. Wolverhampton vant denne kampen 3-0, som dermed rykket opp til Premier League, og Miller laget i det 45. spilleminutt deres tredje mål i denne kampen.
Den 27. september 2003 debuterte han i Premier League da Wolverhampton spilte 1-1 mot Bolton Wanderers, mens hans første mål i Premier League kom 17. januar 2004 da Wolves vant 1-0 over Manchester United. 2003/04-sesongen endte med nedrykk for Wolverhampton og Miller laget bare 2 ligamål på 25 kamper i denne sesongen. Deretter laget han 19 ligamål på 44 kamper i 2004/05-sesongen og 10 ligamål på 35 kamper i 2005/06-sesongen før han i juli 2006 gikk gratis til Celtic. Allerede i januar 2006 skrev han under på en 3-årskontrakt med the Boys, og det kunne han gjøre siden kontrakten med Wolverhampton utløp da 2005/06-sesongen var over.
Han spilte sin første kamp for Celtic den 29. juli 2006 da de vant 4-1 over Kilmarnock i en ligakamp, og han ble da den tredje spilleren etter Alfie Conn og Mo Johnston som hadde spilt for både Celtic og Rangers etter krigen. Han hadde måltørke i de første kampene, men denne tok slutt da laget møtte hans tidligere klubb Rangers i Old Firm-oppgjøret den 23. september 2006, noe som brakte hans popularitet på topp blant Celtic-supporterne, og tilsvarende lavmål hos hans tidligere supportere i Rangers. Totalt fikk han bokført 4 ligamål på 31 kamper for klubben fra Glasgow i 2006/07-sesongen. Etter å ha scoret 3 mål på 2 ligakamper tidlig i 2007/08-sesongen for Celtic ble han solgt til Derby County den 31. august 2007 for omtrent £3 000 000.
Kenny Miller debuterte for Derby den 17. september 2007 i en ligakamp mot Newcastle United, og i denne kampen laget han også sitt første mål for the Rams som vant kampen 1-0.